khistorydata/jeongjo-sjw-relations huggingface dataset:
정조 0년
徐有防。以義禁府言啓曰。今此親鞫時。本府堂上。當爲備員。而同義禁尹得養受由在外。令政院稟旨變通。以爲備員之地。何如。傳曰。允。
정조 0년
徐有防啓曰。因義禁府草記。今此親鞫時。本府堂上當爲備員。而同義禁尹得養受由在外。令政院稟旨變通事。允下矣。合有變通之道。何以爲之。敢稟。傳曰。改差。
정조 0년
徐有防啓曰。因本院啓辭。同義禁尹得養改差事。命下矣。有闕之代。令該曹口傳差出。待下批牌招察任。何如。傳曰。允。
정조 0년
吏曹口傳政事。李世澤爲同義禁。林得浩爲兵曹參議。
정조 0년
趙瑍。以承文院都提調意啓曰。院製述官李華源外任代。前別提李喜復差下。付軍職冠帶常仕。何如。傳曰。允。
정조 0년
徐有防。以左右捕盜廳言啓曰。依傳敎。罪人權鉀捉來之意。敢啓。傳曰。移送禁府。
정조 0년
鄭民始。以兵曹言啓曰。依下敎。侍衛禁軍武藝別監及羅卒等處。設粥以饋之意。敢啓。傳曰。知道。
정조 0년
大司憲李命植。大司諫尹弘烈。司諫李謙彬。掌令朴在源。校理李鼎揆李在學。副校理李獻慶鄭宇淳。正言鄭志儉閔養燮。修撰李儒慶。副修撰朴天衡啓曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。不可付處而止。則日昨近地移配之命。尤失太寬。請還寢付處罪人韓翼謩。延安府移配之命。仍施遠竄之典。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讐。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢䲭張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不心知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中。疏草一本。送于領府事云云觀之。其爛漫和應。灼然可知。逆雲旣而伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲賊。亘古所無之惡逆。而狗於平法之新令。孥戮之典。不得快施。輿情之憤鬱。去而愈激。況相福本以洪家之人。與此三賊。凶謀祕計。無不參涉。則到今罪名。不可止於付處薄勘者。明矣。日昨近地移配之命。揆以國法。尤豈不失之太寬乎。請亟寢付處罪人金相福公州牧移配之命。爲先施以遠竄之典。答三司合啓曰。不允。
정조 0년
大司憲李命植。大司諫尹弘烈。司諫李謙彬。掌令朴在源。正言鄭志謙閔養燮啓曰。今番獄事。商輅善海之書札中。凶言悖說。實是亘古所無之逆節。而趾海纘海。爛漫同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府。拿鞫嚴問。快施當律。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。洪樂任所處之地。顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟命王府。拿鞫嚴問。嘻噫痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然。以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬。有所容貸。請黑山島定配罪人金龜柱。依律處斷。韓命周杖配命下之後。臣等得見疏本。則其指語之凶譎。萬萬叵測。雖以聖敎觀之。旣與常性人有異。渠又稱魚魯莫辨。則其所陳疏。必不能獨自主張。論其遣辭之怳惚𥳽弄。則如此陰凶罔測之人。決不可令該曹杖配而止。請杖配罪人韓命周。亟令王府。設鞫嚴問。答兩司合啓曰。不允。
정조 0년
掌令朴在源啓曰。妖宦金壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。述海所犯貪贓之外。其在京之時。趾海纘海相簡。綢繆密謀之情跡。必無不知之理。請鏡城府定配罪人述海。拿鞫嚴問得情。洪龍漢以麟漢之弟。諂事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦糓之下。請洪龍漢遠地定配。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。爲奴罪人河翼龍金重得。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖上好生之德意。論以鞫體。決不可放逐而止。請放逐罪人安大濟。更令王府。拿鞫得情。李克生前後罪惡。已悉於憲臣之啓。道伯之狀。而其所犯贓。猶屬餘事。向來一疏。萬萬無嚴。當此麟漢伏法之後。其在討凶鋤黨之道。決不可容貸也。明矣。請河東府定配罪人李克生。依律處斷。錫達以厚賊之父。尙今偃息於覆載之間者。輿情已極齊憤。而況且犯賊之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。拿鞫嚴問。削點罪人李澤遂會遂。賦性。或陰邪或妖佞。無文濫第。爲世指目久矣。且以麟賊之甥。又與纘海。爲妹壻之間也。仰麟賊有若父母。以纘海結爲死友。淸官腴職。無不力取。及至麟賊伏法。纘海遠謫。締結逆孽。興訛鼓妖。終不思改革之圖。如此之類。若置而不論。方來之夏。有不可言。請削黜罪人李澤遂會遂。竝施屛裔之典。自有向來綸音昭布之後。龜柱之三大罪案。俱係罔赦。國人皆知。合啓靳允。已是失刑之大。而今此韓後翼。忽生右袒之計。敢售嘗試之意。而其所引喩。萬不近似。卽此一款。其爲無嚴。放肆已極矣。其他稱以時政。顯帶譏訕。此則猶可屬之於言者寧激之義。而至若機事已過。機心尙存一句語。遣辭至凶。用意叵測。聽政實出先王之聖意。諸凶自干惡逆之嚴討。則爲臣子者。孰敢以機之一字。萌於心。發於口。而乃敢以機事機心等語。肆然書之於章奏之間。此與賊賂之機關二字。可謂一串貫來。日前島配之啓。臣亦自知其失之太寬。請韓後翼。亟令王府。拿鞫嚴問。定配罪人趙𡷗。締結厚麟兩賊。向除統制也。有何不安之端。而暗囑麟賊。恐喝儲君。已是罔赦之罪。而必有綢繆之隱情。且交通養賊。難免同情之罪。雖以我聖上好生之德意。至有酌處之命。其在嚴鞫體之道。不可一次刑配而止。請昌城府定配罪人趙𡷗。更令王府。拿鞫得情。答府曰。不允。
정조 0년
又啓曰。新除授掌令兪彦鏶。時在京畿安城地。請斯速乘馹上來事。下諭。依啓。
정조 0년
正言鄭志儉啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於賊載興文書中。所捉書礼。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。旌義縣荐棘罪人尹泰淵。本以兇猾之性。素畜跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覆。施以當律。請旌義縣荐棘罪人尹泰淵。亟令王府。拿鞫嚴問得情。快正王法。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。李弘濟地旣畢徵。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。拿鞫嚴問。竄配罪人金載順。性本妖邪。濟以附麗。及當新化之後。向逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府。拿鞫嚴問。答院曰。不允。又啓曰。新除授獻納成德朝。時在京畿高陽地。請斯速乘馹上來事。下諭。依啓。
정조 0년
江華留守金鍾秀敎書。王若曰。天塹設險。地利莫過於環洋。衆心成城。人和要在於擇帥。雖諒伋黯處禁闥之願。實難寇準壯鎖鑰之才。所以數十行。不免煩卿一出。惟卿有天資通敏之職。而濟之以儒術詞華。勉世祿忠貞之規。而輸之以誠意懃懇。銅闈勸講。慕古人啓沃之風。瀛館擅譽。得乃兄提撕之力。暫時貶黜。卽先朝玉成之恩。久處深嚴。寔寡躬器遇之意。常廁六仙之列。或長五花之班。起自久屈之餘。幾持橐於內直。出於在心之簡。遂進階於亞卿。雖難左右之暫離。第欲內外之歷試。眷彼江都之重鎭。實爲海防之險要。漕舶委輸之途。控三路而管轂。戈舡操鍊之政。統列堡而折衝。配松京而均保釐之謨。若漢三輔馮翊。隣相府而處形勝之地。如吳西陵建平。鯨波不驚。尙存撤土之戎。島戶易散。宜軫奠堵之方。眞殿風雲。警衛敢懈於展省。尺天日月。趍覲每許於稟裁。惟其職任之不輕。有此薦剡之咸屬。玆授卿以江華府留守兼鎭撫使。卿其祗服寵命。克終令譽。修城隍而峙餱糧。毋忽緩急之備。恤黎元而撫戎卒。克盡懷保之仁。旣從喉舌之司。廈氈之憂勤宜體。今處股肱之郡。盤錯之剸理可期。畢誠才猷。旣稱禁中之頗牧。蕭望學識。盍試畿輔之經綸。凡設施可議廟堂。有釐革毋憚筵奏。於戲。賢勞不遑將毋。久未半菽之相安。便養俾伸其情。蓋軫寸草之思付。予則推體下之道。卿宜殫報上之誠。故玆敎示。想宜知悉。知製敎李獻慶製進
정조 0년
工曹參議李普溫疏曰。伏以臣與新除授本曹參判臣鄭光漢。有從娚妹應避之嫌。揆以法例。在下當遞。乞令該曹照例遞改。以存公格焉。答曰。省疏具悉。疏辭。下該曹稟處。
정조 0년
丙申十二月二十五日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。夜間聖候。若何。上曰。一樣矣。國榮曰。聞捕將言。罪人又捕捉云矣。上曰。左邊捕盜大將張志恒入侍。捕盜大將張志恒進前。上曰。罪人何以捕投耶。志恒曰。捕校尋其根脈而捉得矣。上曰。先送捕校。亦入來乎。志恒曰。此則聞橫城之有罪人。仍爲轉往。姑未入來矣。上曰。捕校之詗察。誠勤幹矣。國榮曰。捕校入來。有難等待。橫城人先爲發捕。似好矣。上曰。發送捕校。卽爲捉來。可也。仍命志恒先退。上曰。藥房都提調入侍。都提調鄭存謙。提調徐命善進前曰。日間聖候。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。存謙曰。今日則令醫官診察聖候。似好矣。上曰。唯。醫官慶絢吳道炯徐命緯康命徽進前。上曰。只令吳道炯入診。可也。道炯承命入診退伏奏曰。脈候左右三部。少有數體。而大體平順矣。存謙曰。湯劑加減。今當議定矣。上曰。予服蔘料。今爲幾何。國榮曰。十貼進御。所入者合爲五錢矣。上曰。近有熱意。似是蔘料之害也。存謙曰。蔘劑之有熱候。誠好矣。而今不可更進。姑爲拔之。宜矣。道炯曰。元方中。旣拔人蔘。則地黃亦拔之。似好矣。上曰。唯。存謙曰。北漢還上未捧者。數旣不多。歲且已暮。亦爲停俸。似好矣。命善曰。今年還穀必欲盡捧矣。今則殆同弩末之勢。末由加捧矣。上命書傳敎曰。北漢今年未捧還上。停捧事。分付。上曰。左議政入侍。賤臣承命出傳。左議政金尙喆進前問候訖。上曰。貢市多有弊瘼云。其令該堂着意釐正。可也。尙喆曰。貢市弊瘼。方有詢訪之命。堂上不可不備員。未差之代。以行都承旨洪國榮差下。使之察任。何如。上曰。依爲之。出擧條尙喆曰。貢市堂上二人。今皆入侍。釐弊等事。申飭爲之。好矣。上曰。欲許歲肉。則何以爲之耶。存謙曰。法司藏牌。則便同許之矣。上命書傳敎曰。元朝前三日。法司弛禁事。分付。國榮曰。法司弛禁。則閭巷氣像。庶免蕭索之歎矣。上曰。雖令弛禁。亂雜之弊。則亦不可不禁矣。存謙曰。江華留守。以連値殿座。尙不得辭朝云矣。上曰。江華留守金鍾秀。今日辭朝。尙喆曰。內下日記。速爲頒布然後。民志庶可大定矣。上曰。自明日刊出。可也。國榮曰。日記之下。宜有詞臣之跋文矣。上曰。然矣。尙喆曰。御製綸音。亦將弁于卷首矣。上曰。綸音與日記編。爲首卷。宜矣。僉曰。然矣。上曰。論斷之文。誰可製之。尙喆曰。當令詞臣分撰。而亦當經稟後。可以成書矣。上曰。唯。命退。諸臣以次出。
정조 0년
丙申十二月二十五日午時。上御金商門。親鞫入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書金勉柱。事變假注書朴天行。記注官卜台鎭。記事官林錫喆侍立。上具布裹翼善冠布團領布裹帶。乘輿出興泰門。詣幕次殿座後。領敦寧金陽澤。左議政金尙喆。右議政鄭存謙。兼判義禁蔡濟恭。同義禁李世澤鄭昌順李漢膺。刑房承旨徐有防。大司憲李命植。掌令朴在源。大司諫尹弘烈。司諫李謙彬。正言閔養燮鄭志儉。問事郞廳李秉模李在學申大年朴天衡李儒慶趙時偉李坪沈念祖尹行修。刑房都事韓光湜洪彦燮進伏訖。上入幕次。命出使宣傳官入侍。宣傳官具純進伏。上曰。出捕時。何以爲之乎。純曰。臣承命往驪州元百孫家。問主人果是頃年進士拔去之元百孫乎。百孫曰。然矣。臣又問近來假綸音多播云。其或見之否。百孫曰。洞內之人來傳。而其中有新定科規云。故果爲謄見矣。頃因捕校之來問於權喆家。始知其僞本。卽爲索繩矣。臣又問假綸音。旣已得見。則其能誦之否。百孫曰。誦傳數三行。臣又取其繩。使百孫次第解展而謄出後。仍爲依例捕來矣。上曰。就捕時。罪人氣色。何如。純曰。晏然矣。命退。上殿座敎曰。具純甚勤幹矣。仍命鄭民始。讀奏假綸音。輪示諸臣後。上曰。此專出於誑惑人心矣。僉曰。然矣。卽命拿入罪人元百孫。又敎曰。問郞若不足。加差一人。可也。命善曰。以尹行修差出。好矣。上曰。兵曹正郞尹行修。問郞差下。出榻敎兵判洪樂性曰。尹行修方爲禁喧郞。何以爲之乎。上曰。變通差出。可也。又敎曰。罪人問目書出。問郞李秉模進伏。書問目後。問于罪人。百孫招曰。矣身聞洞內權喆家。有新頒綸音云。故果爲謄見矣。其後聞捕校來問於權喆家云。故始不勝驚惑。卽爲扯裂作繩矣。上曰。僞造綸音。何等極罪。而汝若不作。必有造出者。從實直告。百孫更招曰。矣身只於權喆家得見而已。此外更無所達矣。上曰。捕校之與權喆酬酢。汝何知之。而輒生驚惑之心。扯裂謄本乎。百孫招曰。洞內之人來傳。故聞之矣。上曰。分付畿營。急發祕關。權喆捉來。可也。又敎曰。汝聞捕校之來問權喆家。先自驚動。已極可疑。而旣已驚動。則事當卽爲告官。不此之爲。扯裂其本。欲爲掩置者。究其心跡。極涉殊常。汝雖不作。何以異於汝自造出乎。百孫招曰。初甚驚動。而未卽告官。此則矣身之罪也。至於所出處。則矣身全然不知。權喆若入來。則自可辯明矣。上敎曰。遊辭漫漶。不爲直告則當施刑。平問之下。直招。可也。又敎曰。汝稍解文字。觀其僞本。則其文體京乎鄕乎。百孫招曰。似是京文矣。上曰。汝何以知之乎。百孫招曰。聞自泮中得來云。此是喆之四寸權焴所傳矣。上曰。權喆所親者誰也。百孫招曰。驪州境內。別無相親者。京中則未知往來於誰家。而與誰相親也。上曰。罪人貌樣。無異京儒矣。以南小之說觀之。決非鄕儒矣。命善曰。此是故判書元景淳之姪也。上曰。誰之子也。命善曰。佐郞元景厚之子也。上命右捕將入侍。張志恒進伏。上曰。罪人招辭。有謄來泮中之說。而泮中則捕校例不得出入乎。志恒曰。捕校不得踰香橋矣。尙喆曰。捕校例不得入泮中矣。命善曰。若逶迤往東西泮村。而勿越香橋則好矣。上曰。出去從便廉探。可也。上入小次後。命副提調持湯劑入侍。洪國榮進伏。醫官慶絢奉進湯劑。上進御。上曰。罪人方到何處乎。知入。賤臣承命出。還入奏曰。方到箭串。少間當入來云矣。上命問郞預書問目。又敎曰。當先問何人乎。國榮曰。權喆先出於罪人招辭。似當先問矣。上曰。然矣。上殿座。上曰。罪人方到何處。更爲知入。洪樂性曰。今幾入來云矣。上曰。今番都政。初仕窠闕甚多云。然否。樂性曰。二十餘窠矣。上曰。今番取才云。果得人才否。樂性曰。依例試射。而人才豈易得乎。上曰。窠闕旣多。則都政一日內。似難爲之矣。樂性曰。庶可爲之矣。上曰。日寒如此。羅卒軍兵。竝毛具事。分付。命善進前奏曰。日氣甚寒。請進耳掩。上曰。置之。上曰。江華留守敎諭書。分付尙瑞院。卽爲安寶以下。留守入侍。出榻敎上曰。兵曹參議宋鍈改差。口傳差出。出榻敎又敎曰。新除授兵曹參議林得浩。卽爲牌招。出榻敎上曰。罪人權喆上之。出問目後。罪人招供。使之高聲以奏。罪人權喆招曰。假綸音謄本。出於矣身之外四寸尹範鎭。範鎭謄出於梁堉。梁堉謄出於趙台完云云。出事變日記上曰。罪人招辭。與廉探所聞。節節相符矣。此說傳播已久。始於橫城。轉至于水原矣。僉曰。根泒蔓延。如是狼藉矣。上命同義禁進前。鄭昌順進前。敎曰。罪人等文書搜閱後。各爲區別。勿爲相雜。可也。上曰。罪人若直告僞造人。則渠或可免。而終若隱諱。則渠必自造。以此更問之。權喆一向發明。招辭見事變日記上曰。權喆姑下。他罪人上之。上顧尙喆曰。權鉀當先問乎。尙喆曰。然矣。上曰。出問目問之。又敎曰。捕將張志恒入侍。志恒進伏。上曰。出使捕校。其間有何消息耶。志恒曰。將校二人出送矣。尙不入來。似必多般採探。故如是遲滯矣。上曰。似然矣。須更送一校。先爲探來。可也。志恒承命退出。上曰。問郞李坪進前。坪進前。上曰。宋民載所傳之說。更爲詳達。可也。坪曰。民載略傳假綸音句節。故臣聞甚驚駭。將欲陳疏。更爲納問傳說之來歷。則民載以爲。見於渠之妻娚權喆家云矣。坪仍爲退出。蔡濟恭進前曰。今此僞造綸音。萬古所無之事。狼藉傳播。民心誑惑。當以此意作誥。曉論八路。鎭安民心。似好矣。上曰。然矣。與藝文提學相議製出。可也。濟恭退出。罪人權鉀。原情不服。命加刑問之。又敎曰。作此綸音。傳播一世者。果出於何意。從實直告。鉀招曰。鄕曲愚氓。初以勸學文知之矣。捕校來後。始知爲假綸音云云。見事變日記上顧尙喆曰。權鉀則姑置之。權喆更問。好矣。尙喆曰。然矣。命權喆更上之。罪人權喆更招後。上曰。姑爲下幕。仍命大臣小退。上問于國榮曰。代撰敎文。幾盡製出云乎。國榮曰。方製出謄書云矣。上曰。判義禁藝文提學。持敎文謄本入侍。濟恭持入讀奏訖。上曰。善撰矣。其令政院各書眞諺。頒示京外。可也。又敎曰。今此僞造綸音中說話雖亡國之君。決不爲之者。此是萬古所無之變怪也。一人造出。百人誦傳。專出於誑惑民心之計。思之懍然。可勝痛惋。須以此意。翻謄頒諭。可也。上曰。水口門仍留。都事出去後下鑰事。宣傳官持標信速往。分付。樂性曰。羅將出使時。每每給馬。不無弊端。何以爲之乎。上曰。此後非特敎。則勿送羅將。可也。國榮曰。羅將輩。每當催促罪人之時。雖一日十往。皆用馬牌。此亦難支之道矣。上曰。羅將出去。則輒奪騎行入柴馬。此亦可憫矣。樂性曰。此非倉卒間釐革者。從當稟定矣。上曰。更當下敎矣。上曰。京畿監司入侍。出榻敎趙時俊進伏。上曰。罪人捕來後。卽通于政院。可也。時俊承命退出。上曰。權喆下之。權鉀上之。權鉀上之。仍命施威嚴問。尙喆曰。觀其爲人。甚不了了矣。標信宣傳官復命。上曰。禁都出去後。卽爲下鑰乎。對曰。復命時急。故分付守門將而來矣。仍爲退出。上曰。日寒如此。執杖羅卒。使之交遞事。分付。罪人權鉀更招曰。尹錫東元翼孫。同坐於元百孫家。而尹錫東言內。綸音掛於泮村云云。出事變日記命加刑第六度。因傳敎停刑。上命書傳敎曰。日塞如此。軍兵凍傷可悶。親鞫姑罷。更待下敎爲之事。分付。又敎曰。臺臣傳啓。出去臺廳爲之。可也。上還內時。命判義禁讀奏翻諺敎文訖。上曰。京中則自政院頒布各道。則自監營頒布。可也。存謙曰。如是則好矣。上曰。分付尙瑞院。一馬牌持入。賤臣承命持入。傳于鄭民始。命給訓局出使將校。上還內後。諸臣以次退出。二更五點。
정조 0년
行都承旨洪國榮藥院直。左承旨林鼎遠坐。右承旨趙瑍坐。左副承旨鄭民始坐直。右副承旨徐有防坐。司副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚仕。
정조 0년
徐有防啓曰。今日次對。兩司長官。當爲進參。大司憲李明植。卽爲牌招。以爲進參之地。何如。傳曰。允。
정조 0년
以香室受押單子。傳于趙瑍曰。孝明殿親押。
정조 0년
鄭民始啓曰。大臣備局堂上。依下敎來待矣。傳于鄭民始曰。引見。纂輯堂郞。同爲入侍。
정조 0년
傳于鄭民始曰。奉朝賀同爲入侍事。遣史官傳諭。
정조 0년
徐有防啓曰。奉朝賀金致仁。依下敎來待矣。傳曰。入侍。
정조 0년
傳于徐有防曰。親鞫明日爲之。
정조 0년
鄭民始。以都摠府言啓曰。都摠管鄭尙淳。以刑曹判書。本曹坐起晝仕出去之意。敢啓。傳曰。知道。
정조 0년
徐有防。以禮曹言啓曰。卽接齊陵別檢所報。則本陵正朝祭享時。兩官當爲備員參祀。而參奉有闕未差。卽速變通云。莫重祭享。兩官不可不備。參奉有闕代。卽令該曹。以在京無故人。口傳差出。以爲備員將事之地。何如。傳曰。允。
정조 0년
吏曹口傳政事。以李克永爲齊陵參奉。
정조 0년
鄭民始。以禁衛營言啓曰。來丁酉正月當十番右部後司屬。全羅道五哨軍兵。逢點實數六百五十二名。已爲點閱整齊。來正月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 0년
又以禁衛營言啓曰。來丁酉三月當十一番後部前司屬。慶尙右道五哨軍兵。來二月二十五日京中逢點。依例準二朔立番之意。本道監兵使處預爲知委。何如。傳曰。允。
정조 0년
又以御營廳言啓曰。本廳來丁酉年正月二月兩朔應立。後部中司屬。京畿右道三哨。黃海道二哨。合五哨軍兵六百七十名。已爲逢點整齊矣。正月初一日。與左司軍兵替代後。舊軍放送之意。敢啓。傳曰。知道。
정조 0년
又以御營廳言啓曰。本廳來丁酉年三月四月兩朔應立。後部右司屬。黃海道五哨軍兵。二月二十五日京中逢點。三月初一日。與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 0년
李鎭衡。以義禁府言啓曰。因京畿監司趙時俊狀啓。刑曹粘目內。坡州前牧使權拭洪和輔鄭肅良金海柱等。移本府處之事。允下矣。權拭鄭肅良。待命本府。卽爲拿囚。洪和輔前以他罪。已爲徒三年定配於平安道雲山郡。依筵敎勿爲拿來。金海柱以黃海水使。時在任所。發遣府都事。交龜後拿來。何如。傳曰。允。
정조 0년
丙申十二月二十六日辰時。上御尊賢閣。都承旨入侍時。行都承旨洪國榮。假注書李兢淵。記註官卜台鎭。記事官林錫喆。以次進伏訖。國榮曰。昨日竟夕勞動。深夜還內。日間聖候。若何。上曰。一樣矣。命書傳敎曰。新正在近。註擬且艱。侍從堂上堂下罷散人員。一竝敍用。武臣朔試射罷散人。亦爲敍用。命退。諸臣以次出。
정조 0년
丙申十二月二十六日未時。上御尊賢閣。藥房副提調。持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以次進伏訖。絢奉進湯劑。上進御。命國榮讀奏曉諭中外綸音。命退。諸臣以次出。
정조 0년
丙申十二月二十六日申時。上御尊賢閣。左副承旨入侍時。左副承旨鄭民始。假注書金勉柱。記注官卜台鎭。記事官林錫喆進伏訖。上曰。綸音草校正以下。卽傳于禮判。更準後正書。可也。又敎曰。大臣出去與否知入。賤臣承命出。還入奏曰。大臣尙在闕中云矣。命退出。承史退出。
정조 0년
丙申十二月二十六日酉時。上御尊賢閣。行都承旨洪國榮。假注書李兢淵。記注官卜台鎭。記事官林錫喆。以次進伏訖。上命書傳敎曰。歲律將暮。日寒如此。禁府時囚中。以貶坐不參人。分揀放送。趙德常如渠人事。何足深責。亦爲照律放送。逋欠見囚者。松禁現發者。竝姑保放。皆以草記爲之。又命書曰。雖以今日筵奏觀之。羅將輩之作挐如前。推可知也。此後罪人發捕時。稱以搜驗文書。如有亂雜之弊。該邑守令。隨現論報於巡營。以爲狀聞嚴繩。今春已有飭敎。則此亦解弛而然乎。另加申飭事。分付諸道。又命書曰。內下日記。今已頒於纂輯廳。其將不日開刊。大抵成書之道。貴在謹嚴。且爲今日臣子者。姓名一入於其中。則便一人鬼關頭。可不愼哉。況昭鑑已例。亦是先朝成憲。凡政院日記中。疏箚所論之人。非干連鞫獄及緊出逆招者。一竝勿錄。以示寬嚴得中。俾此一部之書。以爲萬世之關和事。其令纂輯諸臣知悉。上曰。李夢齡分揀放送。出榻敎命退。諸臣以次出。
정조 0년
行都承旨洪國榮藥院入直。左承旨林鼎遠坐。右承旨趙瑍坐直。左副承旨鄭民始坐。右副承旨徐有防坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書朴天行仕。
정조 0년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而親鞫相値。不得爲之之意。敢啓。傳曰。知道。
정조 0년
傳于鄭民始曰。侍衛軍兵毛具。
정조 0년
傳于徐有防曰。罪人權喆尹興孫李奎運。先爲上闕。
정조 0년
以工曹啓目。傳于李鎭衡曰。工判持而入侍。
정조 0년
事變假注書鄭東浚改差。代以朴天行爲事變假注書。
정조 0년
洪國榮。以吏曹言啓曰。齊陵參奉李克永呈狀內。身病甚重。勢難察任云。依例改差。何如。傳曰。允。口傳差出。
정조 0년
鄭民始。以兵曹言啓曰。依下敎。侍衛禁軍武藝別監及羅卒等處。療飢之意。敢啓。傳曰。知道。
정조 0년
又以左邊捕盜廳言啓曰。依下敎。罪人尹興孫。捉來之意。敢啓。傳曰。移付義禁府。
정조 0년
徐有防。以左右捕盜廳言啓曰。因傳敎。義禁府關內驪州居尹錫東之子字國瑞。令捕廳捉來。故錫東子鳳烈。捉來之意。敢啓。傳曰。知道。
정조 0년
徐有防。以義禁府言啓曰。禁府時囚中。以貶坐不參人。分揀放送。趙德常照律放送。逋久見囚者。松禁現發者。竝姑保放。以草記爲之事。命下矣。時囚中貶坐不參人李迪輔金熹。依傳敎。分揀放送。逋欠見囚者。金昊明鄭肅良權拭。松禁現發者趙來鎭等。竝姑保放。而趙德常改還穀盡分。餘結私用。侮斂日次。勒奪富民富僧等之錢貨。進上魚物點退價情債。分徵漁戶錢及冒年瞞招罪。取考律文。則續大典倉庫條。傾庫分給者。勿限年定配。收稅條。田結妄冒。以實爲災十負以上。杖一百流三千里。餘結私自區處者。以私用論。勿限年禁錮。漁鹽條。橫侵疊徵者。啓聞罷黜。大明律在官求索。借貸人財物條。凡監臨官吏。求索借貸所部內財物。强者準枉法論枉法。贓一貫以下杖七十。二十五貫杖七十徒一年半。因公擅科斂條。因公擅自科斂入已者。以枉法論枉法。贓一貫以下杖七十。五十五貫杖一百流三千里。續大典戶籍條。增減年歲者。一年杖八十。大明律對制上書詐不以實條。凡奏事上書。詐不以實者。杖一百徒三年。名例二罪以上俱發。以重者論。大典推斷條。犯私罪。杖一百以上決杖。告身盡行追奪。王府決杖者。代以金贖事。曾有先朝受敎矣。趙德常從重論。杖一百收贖。告身盡行追奪。慶尙道丹城縣流三千里定配。而以判付及傳敎內辭意。俱罪目。依例發遣府書吏。押送配所。何如。傳曰。允。如有功議。減一等處分。宜無異同査啓。就囚者亦爲保放。
정조 0년
大司憲李命植。大司諫尹弘烈。司諫李謙彬。掌令朴在源。校理李在學李鼎揆。副校理鄭守淳李獻慶。正言鄭志儉閔養燮。修撰李儒慶。副修撰朴天衡啓曰。請和緩爲先削去其號。依律處斷。條辭見上請還寢付處罪人韓翼謩。延安府移配之命。仍施遠竄之典。條辭見上請亟寢付處罪人金相福。公州牧移配之命。爲先施以遠竄之典。條辭見上答三司合啓曰。不允。
정조 0년
大司憲李命植。大司諫尹弘烈。司諫李謙彬。掌令朴在源。正言鄭志儉閔養燮啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。條辭見上請薪智島定配罪人敬彬。熊川縣定配罪人成運。亟令王府。更爲拿鞫得情。條辭見上請還寢象厚。放歸田里之命。仍施絶島定配之典。條辭見上請洪樂任。亟命王府拿鞫嚴問。條辭見上請黑山島定配罪人金龜柱。依律處斷。條辭見上請杖配罪人韓命周。亟令王府設鞫嚴門。條辭見上答兩司合啓曰。不允。
정조 0년
掌令朴在源啓曰。請大靜縣爲奴罪人金壽賢。依律處斷。條辭見上請鏡城府定配罪人述海。拿鞫嚴問得情。條辭見上請洪龍漢遠地定配。條辭見上請罷乙未五月庭試榜。條辭見上請爲奴罪人河翼龍金重得。亟命王府拿鞫得情。快正王法。條辭見上請放逐罪人安大濟。更令王府拿鞫得情。條辭見上請河東府定配罪人李克生。依律處斷。條辭見上請梁山郡定配罪人錫達。依律處斷。條辭見上請削出罪人金漢耆。亟施竄配之典。條辭見上請海南縣竄配罪人金載順。亟令王府拿鞫嚴問。條辭見上請削出罪人李澤遂會遂。竝施屛裔之典。條辭見上請韓後翼。亟令王府。拿鞫嚴問。條辭見上請昌城府定配罪人趙𡷗。更令王府拿鞫得情。條辭見上答府啓曰。不允。
정조 0년
正言閔養燮啓曰。請南海縣圍籬安置罪人具庠。更令王府嚴鞫得情。快正王法。條辭見上請大靜縣爲奴罪人金壽賢。更令王府拿鞫嚴問。依律處斷。條辭見上請旌義縣荐棘罪人尹泰淵。亟令王府拿鞫嚴問得情。快正王法。條辭見上請爲奴罪人河翼龍金重得。亟命王府拿鞫得情。快正王法。條辭見上請海南縣定配罪人李弘濟。亟令王府拿鞫嚴問。條辭見上請海南縣竄配罪人金載順。亟令王府拿鞫嚴問。條辭見上
정조 0년
丙申十二月二十七日。記事官姜彙鈺。義禁府。向前趙德常。冒年瞞告。今雖自服。當初本曹之不請刑。實由於冒年。今則冒年旣已綻露。本罪依例刑推得情。何如。啓目。傳曰。已下敎。此供辭。勿施爲良如敎。
정조 0년
丙申十二月二十七日巳時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。日寒連酷。夜間聖體。若何。上曰。一樣矣。國榮曰。今番鞫事。只漸蔓延。尙無端緖。殊可悶矣。上曰。整齊後。殿座時刻。卽爲入之。賤臣承命出傳。上命退。諸臣以次出。
정조 0년
丙申十二月二十七日巳時。上御金商門。親鞫入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書金勉柱。事變假注書朴天行。記注官卜台鎭。記事官林錫喆。侍立。上具布裹翼善冠布團領布裹帶。乘輿出興泰門。詣幕次殿座後。領敦寧金陽澤。左議政金尙喆。右議政鄭存謙。兼判義禁蔡濟恭。同義禁李世澤鄭昌順李漢膺。刑房承旨徐有防。大司憲李命植。掌令朴在源。大司諫尹弘烈。司諫李謙彬。正言閔養燮鄭志儉。問事郞廳李秉模申大年朴天衡李儒慶趙時偉李坪沈念祖尹行修。刑房都事韓光湜洪彦燮。進伏訖。上曰。吏曹佐郞李敬養。校理李在學。問郞差下。出榻敎又敎曰。李敬養李在學。纂輯之役。姑無修整之事。使之卽爲入參。可也。上命大臣判義禁進前。尙喆存謙進伏問候訖。上曰。昨夕翻諺綸音草還下矣。聞値門限。未及出送云。然否。濟恭曰。昨夜祗奉。更爲考準矣。上曰。多誤字。詳準後分付芸館。刊印頒布。可也。國榮奏曰。卽見捕校廉察文跡。則來歷分明。脈絡有接續處。依例發捕。何如。上曰。依。仍敎曰。大臣考閱廉察文跡後。發遣禁都。可也。又敎曰。此去南陽爲幾里。今日發捕。則明當入來乎。尙喆曰。優爲入來矣。上曰。出使捕校勤榦矣。國榮曰。然矣。上命捕將入侍。張志恒進伏。上曰。罪人捉來。幾人。志恒曰。只一人矣。上曰。今番捕廳。加出久勤窠。捕校輩似必欣欣矣。志恒曰。渠輩皆勇動歡悅。足爲激勸之道矣。仍退出。濟恭曰。新綸音頒布事甚急。退出擧行。何如。上曰。依。上曰。罪人尹興孫上之。興孫上之。問目後招曰。矣身適往遠族尹濟運家。果見假綸音。而問其出處。則掛於南大門云云。出事變日記上曰。尹濟運拿來。而出去都事。申飭以送。可也。上曰。當初假本。似出於濟運。而自南陽傳于驪州。自驪州至于忠州矣。尙喆曰。忠州則濟運。謄送于濟五云矣。上曰。李坪上疏頒布乎。有防曰。姑未頒布矣。上曰。卽爲頒布。可也。尙喆進前奏曰。罪人平問之下。終不直招。加刑嚴問。何如。上曰。依。罪人尹範鎭拿來。上問于左相曰。範鎭。權喆之四寸乎。尙喆曰。然矣。上曰。興孫則全無知識。必不首犯矣。尙喆曰。似然矣。上命左相連爲訊問。還入幕次。上命刑房承旨入侍。有防進伏奏曰。入侍有命。而左右史俱離次。不卽待令。事體未安。推考。何如。上曰。依爲之。出擧條上曰。罪人連爲嚴問之意。傳于左相。罪人招供。問郞這這來奏。儒慶奏曰。興孫招辭內。濟運謄給。故持來云矣。上曰。前後所供。屢變其辭。連爲嚴問。可也。又敎曰。若不直招。限三度加刑。可也。上還御殿座後。敎曰。罪人終不直招。何以發問則好也。尙喆曰。興孫之爲人。全然無識矣。上曰。姑爲停刑下幕。罪人尹範鎭上之。依例問目後。上曰。昨日權喆招辭。所謂不文者。卽範鎭乎。尙喆曰。非也。上曰。範鎭姑無可問之端。還爲下幕。罪人趙衍一上之。依例發問目。上問于林鼎遠曰。新頒綸音。已始刊印乎。知入。鼎遠還入奏曰。問于禮判。則纔已書出正本。而姑未及印出矣。上命書傳敎曰。右捕將李敬懋。以禁軍別將歲首犒饋。入直內三廳。左捕將張志恒兼察事。牌招聽傳敎。上曰。趙衍一。誰之族乎。有防曰。趙衍德之一家云矣。左承旨曾經驪牧。當詳知矣。鼎遠曰。此人家世。雖未詳知。而似無瑕累者矣。上曰。罪人尹鳳烈上之。尹國鎭誤上之。上曰。何不題名上之。致此錯誤乎。同義禁刑房都事推考。出榻敎尹鳳烈上之。與權鉀面質。措辭出事變日記上曰。發遣都事。趙衍德斯速拿來事。分付該府。上入幕次後。命副提調持加減心腎湯入侍。出榻敎上曰。罪人尹鳳烈。極爲奸詐。卽爲加刑之意。分付。權鉀則姑爲下幕。賤臣承傳于左相。上曰。推考房承旨入侍。有防進伏。上曰。罪人數多。諸罪人招脈及就捕次第。詳細錄之之意。傳于大臣。可也。有防退出。上還御殿座。敎曰。諸罪人根因。果皆錄出乎。國榮曰。俄與大臣。已爲詳錄。此後亦當次第隨錄矣。上曰。然則無異事變日記矣。國榮曰。罪人等列錄後。各其名下。懸以來歷根派。一件內入。以便省覽。好矣。上曰。命判義禁。一件精謄以入。可也。上曰。見諸罪人招供。則委折多端。猝難究覈。尹鳳烈姑下。趙衍一更上之。加刑嚴問。又敎曰。衍一忍杖。終不直招。誠難處矣。存謙曰。渠之四寸衍德。今方發捕。非久當入來。面質可謂甚則不遠矣。命罪人衍一姑下幕。範鎭上之。罪人趙衍德入來。上曰。衍德上之。上曰。衍德。誰之族乎。尙喆曰。前掌令趙錫龜之族矣。衍德原情後還下。李奎運等三人止之。上問于同義禁曰。罪人中不問者。爲幾人乎。昌順曰。柳學均梁堉矣。李奎運原情後。上曰。聞其所供。別無可問下府。他罪人次次上之。元翼孫上之。出問目後。上曰。此罪人。當與權鉀面質。姑爲下府。命書傳敎曰。親鞫姑罷。明日爲之。上曰。禁府都事韓光從相換。出榻敎尙喆奏曰。聞吏曹參判沈履之。明日都政。多有擧行之事云。侍衛寶劍。改付標。何如。上曰。依。命羅卒退之。上還內時。下敎曰。侍衛中入直外。不緊侍衛。一竝替番。上還內後。諸臣以次退出。
정조 0년
行都承旨洪國榮藥院直。左承旨林鼎遠坐。右承旨趙瑍坐直。左副承旨鄭民始坐直。右副承旨徐有防坐。同副承旨李鎭衡坐。注書二員未差。假注書李兢淵藥院直金勉柱仕直。事變假注書朴天行仕。
정조 0년
傳于洪國榮曰。承史煖帽。侍衛軍兵毛具。
정조 0년
以閔百遠囚單子。又傳于曰。開坐尙遠。保放。
정조 0년
兵曹口傳政事。以宋文佐爲永登浦萬戶。
정조 0년
趙瑍。以吏曹言啓曰。成均館典籍李殷模。南部都事宋約欽呈狀內。俱以身病甚重。勢難察任云。竝依例改差。何如。傳曰。允。
정조 0년
又以吏曹言啓曰。成均館司成趙鼎耇。受由過限未上來。依例改差。何如。傳曰。允。
정조 0년
徐有防。以義禁府言啓曰。今此親鞫時。本府都事當爲備員。出使都事曺命相。令該曹口傳相換。何如。傳曰。允。
정조 0년
吏曹口傳政事。禁府都事曺命相。訓鍊主簿具綜相換。
정조 0년
鄭民始。以兵曹言啓曰。侍衛禁軍武藝別監及羅卒等處。療飢之意。敢啓。傳曰。知道。
정조 0년
又以左右捕盜廳言啓曰。依下敎。罪人李時懋。捉來之意。敢啓。傳曰。移付義禁府。
정조 0년
徐有防。以義禁府言啓曰。時囚罪人趙德常。杖一百收贖。告身盡行追奪。慶尙道丹城縣。流三千里定配事。草記。如有功議減一等。査啓就囚者。亦爲保放事。批下矣。趙德常六代祖瑗。靖難原從功臣。議東陽尉五寸親云。流三千里功議各減一等。杖九十收贖。告身盡行追奪。丹城縣碧溪驛徒二年半定配。而査啓就囚者柳榮鎭。保放之意。敢啓。傳曰。知道。
정조 0년
丙申十二月二十八日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。昨又終日訊囚。侵夜還內。夜間聖體。若何。上曰。一樣矣。國榮曰。明日都政。雖値殿座。當爲之矣。上曰。然矣。而明日則親鞫欲姑罷矣。國榮曰。今日鞫事。若有端緖。則雖明日。恐難撤罷矣。上曰。當觀勢爲之矣。命退。諸臣以次出。
정조 0년
丙申十二月二十八日巳時。上御金商門。親鞫入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書金勉柱。事變假注書朴天行。記注官卜台鎭。記事官林錫喆侍立。上具布裹翼善冠布團領布裹帶。乘輿出興泰門。詣幕次殿座後。領敦寧金陽澤。左議政金尙喆。右議政鄭存謙。兼判義禁蔡濟恭。同義禁李世澤鄭昌順李漢膺。刑房承旨徐有防。大司憲李命植。掌令朴在源。大司諫尹弘烈。司諫李謙彬。正言閔養燮鄭志儉。問事郞廳李秉模李在學申大年李敬養朴天衡李儒慶趙時偉李坪沈念祖尹行修。刑房都事具綜洪彦燮進伏訖。尙喆存謙。進前問候。上曰。一樣矣。尙喆曰。都政在明。兵判連在侍衛。多有窘急之事。推移變通。何如。上曰。依。上曰。罪人金始重發捕事。分付該府。又敎曰。昨日摘奸宣傳官入侍。禁軍別將亦爲入侍。具純及李敬懋進伏。上下詢摘奸事後。具純先退。上曰。罪人囚直。何等嚴重。而隔間門壁。聞甚虛疎云。極爲駭然。該吏及羅將。査實決棍。可也。敬懋承命出。査問後還入奏曰。依傳敎出去査實。則罪人下府後。捕廳書員則只守外棘圍。而罪人次知。則禁府入直書員矣。上曰。不能檢飭之捕卒。次知罪人之禁吏。各決棍五度。敬懋退出。上曰。判義禁進前。濟恭進伏。上曰。綸音幾盡刊印耶。濟恭曰。姑未盡刊矣。上曰。罪人權鉀上之。發問目後。上曰。汝之所供。與元翼孫所供相左。面質。可也。汝若直招。則當放送矣。鉀更招。請與翼孫面質。上曰。元翼孫上之。命判義禁。使權鉀元翼孫面質。上曰。肯䋜不在多辯。無論京鄕。只告其某人之來傳。可也。鉀與翼孫面質後。上曰。權鉀似語窮矣。又敎曰。非但京人。雖鄕人。若有自京來傳者。從實直告。元翼孫更招後。措辭見事變日記上曰。權鉀之招。終歸誣罔。當加刑矣。上入小次。敎曰。問郞入侍。秉模在學進伏。上曰。僞造王言。何等極罪。而如是平問之下。終不直招。當限直招加刑。以此意更爲嚴問。罪人招供。一一來奏。秉模在學退出。又命推考房承旨入侍。有防進伏。上曰。大臣外諸問郞。一未明白設問。此後申飭。連爲嚴問以奏之意。分付問郞。又敎曰。南陽罪人。尙無消息乎。連爲催促。有防承命退出。上還御殿座。命諸承旨入侍。尙喆進前曰。鉀與翼孫。今無更問之端。姑待南陽罪人入來。從當更問。他罪人次次推問好矣。上曰。然矣。罪人姑下。大臣以下一倂退食後來待。上還入小次。敎曰。南陽罪人。何不入來乎。分付捕廳。更爲催促。仍命左捕將入侍。張志恒進伏。上曰。罪人入來與否知入。志恒退出。還奏曰。罪人今方入來矣。上還御殿座。敎曰。罪人尹濟運上之。出問目後。各別嚴問。可也。又敎曰。罪人頗了了。其地閥何如者耶。存謙曰。四祖無顯官者也。罪人原情後。敎曰。汝之招辭中。軍布事何不直招耶。濟運更招曰。始忘今覺矣。上曰。連爲勸杖。又敎曰。李穆輩。京中往來處及南門掛書之說。一一直告。濟運更招曰。聞李時懋。往來於李殷春家。而李穆則不知往來於誰家矣。上曰。李時懋李穆兩人。皆已捉來耶。志恒曰。今方拿來云矣。上曰。大臣進前。尙喆進伏。上曰。獄事漸至蔓延矣。尙喆曰。究覈根抵。自當蔓延。則根抵庶可得矣。上曰。李穆之兄李稷。發遣都事。亦爲拿來。可也。又敎曰。假綸音從何出乎。連爲嚴問。罪人尹興孫上之。敎曰。興孫則無知覺矣。尙喆曰。愚騃特甚矣。上曰。以南門掛書之說。西面所傳之言。問于興孫後。使與濟運面質。濟運更招曰。南門之說。矣身不知。此是興孫之誣招矣。興孫更招曰。昨日忽忙之中。誤以南門之說納招矣。敎曰。招辭中緊關之語。則皆以怳忙中誤招納供。難免誣人之律。以此更問。措辭見事變日記上曰。興孫則無足取信。姑爲下府。濟運處更問之。罪人濟運。終不直招。上曰。連爲勸杖。敎于判義禁曰。新刊綸音。幾盡印出乎。濟恭曰。幾盡印出云矣。上曰。罪人招辭。一向呑吐。分付羅卒。連爲杖問。又敎曰。罪人終始隱諱。若出於他人之招。則將何以爲辭乎。以此更問後。姑爲下府。罪人李時懋催促上之。又敎曰。罪人拿來時。搜來文書乎。世澤曰。問于捕廳。則拿來時無文書云矣。上曰。坡州罪人入來乎。尙喆曰。道里近八九十里。似當犯夜入來。時懋原情後。上曰。所供荒亂。假綸音所出處及京中往來處更問之。上入小次。命左副承旨入侍。又命問郞入侍。敬養儒慶進伏。敎曰。濟運招辭。已爲明白。若不直招。當加刑之意。嚴問于時懋。措辭見事變日記又命左捕將入侍。志恒進伏。上曰。李時懋旣以自京謄來之說納招。則此有疑端。詳加廉探。志恒曰。各處所送捕校。尙無消息矣。上曰。鞫獄歲前。似難收殺矣。民始曰。然矣。志恒曰。獄事若太急。則凡百廉探之道。似未盡矣。先爲退出。李時懋一向不服。上曰。謄本所出處。萬無不知之理。連加嚴問。上命賤臣分付京兆。李穆之來歷及所居地名。考籍以入。賤臣承命出來。分付。上曰。罪人加刑更問。又敎曰。汝旣謄於濟運等處。明春軍丁之說。亦出於汝口。則其敢隱諱乎。連爲勸杖。又敎曰。汝旣以科儒爲名。則當初謄見時。似必仔細問知矣。且李穆之兄。自京謄送。則所出處萬無不知之理。連爲嚴訊。又敎曰。罪人訊杖幾度乎。世澤對曰。八度矣。上曰。連爲勸杖。至十五度。上曰。當待他罪人之入來。當使面質。姑爲停刑下府。昨日未問者。次次上之。命植曰。鞫獄事體。何等嚴重。而聞於昨夜。禁府外門不閉。望門亦開。甚至於囚間鎖鑰。亦或不鎖。罪人枷杻。亦或自脫。且罪人之隔間嚴囚。法意有在。而今番罪人中元百孫元翼孫。囚在隣間。地近壁頹。語言可以相通。事未前聞。極爲驚駭。臣以爲金吾堂上。姑先重推。守直都事拿問嚴處。府隷嚴覈重繩。宜矣。上曰。禁府堂郞事依啓。府隷事過後。令有司從重科治。出擧條罪人柳學均上之。民始以京兆郞廳。持罪人帳籍待令之意。稟達。上曰。帳籍入之。郞廳退去。上曰。李穆居在何處耶。考見帳籍。民始考奏曰。穆居在坡州七井面矣。上曰。他無可考者。帳籍還下該府。敎曰。柳學均無足問下府。又敎曰。此外罪人之無情跡者。旣無可問之端。則決放。似好矣。國榮曰。聖敎至當矣。臺臣似或爭執。而此則初非可爭者矣。上曰。坡州罪人。何當入來乎。國榮曰。似當趁曉入來矣。明日雖開政。而罪人若入來。則似當連鞫矣。上曰。明日都政若早爲了當則好矣。命書傳敎曰。都目政事。明日殿座罷後爲之。又敎曰。權喆元百孫等。竝欲分揀放送。大臣之意。何如。尙喆曰。聖敎至當矣。濟恭曰。渠輩不過謄見。則別無情跡之可問者。放送之敎。不勝欽仰矣。上曰。今雖放送。此後若有緊關。則更爲發捕。亦何妨也。命書傳敎曰。罪人元百孫權喆趙台完元翼孫金始重李成運李奎運尹國鎭尹範鎭柳學均梁堉。俱以脈絡之干連。雖已就拿。不過謄傳而謄置。別無更問之端。又當歲末。宜念曠蕩之典。特爲放送。上曰。諸罪人催促上之。使問郞洞諭傳敎後。一倂放送。上命判義禁進前。敎曰。放送罪人文書。盡爲還給事。分付。命書傳敎曰。親鞫姑罷。明日爲之。又命書傳敎曰。明日。殿座時刻。差早磨鍊。上還內時下敎曰。侍衛軍兵。明日亦依例交遞。上還內。諸臣以次退出。
정조 0년
丙申十二月二十八日申時。上御尊賢閣。藥房副提調。持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以次進伏訖。上曰。禁軍別將入侍。禁軍別將李敬懋進前。上曰。禁軍不參者幾番乎。敬懋曰。禁軍一番不參矣。上曰。明日殿座。則不參一番及入直禁軍。使之待令。而親承下敎。不必書入節目。以此擧行。可也。絢奉進湯劑。上進御。命退。諸臣以次出。
정조 0년
丙申十二月二十八日申時。上御尊賢閣。坐直承旨入侍時。左副承旨鄭民始。假注書金勉柱。記注官卜台鎭。記事官林錫喆進伏訖。上曰。五部官員發牌進來。三軍門從事官及守摠兩營校鍊官待令事。分付。賤臣承命出去。分付。上曰。分付校書館。綸音刊印後。卽爲撤板與否知入。賤臣承命出。還入奏曰。印出後。卽爲撤板云矣。上曰。備邊司郞廳。亦爲待令事。分付。賤臣承命出去。分付。命書傳敎曰。開印綸音。當自政院下諭。而予意欲使遐陬之愚夫愚婦。知朝家奠厥居樂其生。不惑於誑惑之說也。以故眞書之不足。又有此翻釋諺書。曉諭諸道之命。諸道道臣。須體此意。頒示所下綸音於諸邑之時。必也各邑守宰。躬親曉諭。俾無誑惑動搖之弊事。分付諸道。至如軍籍及禁酒事。亦是僞造綸音中語。而諺謄雖不盡錄。亦皆申明曉諭事。自備局。以此意。關飭諸道。擧行形止狀聞事。一體分付。上曰。此傳敎。傳于都承旨。卽爲行關於各道。命書傳敎曰。綸音頒賜。政府一件。三司禁府刑曹各一件。八道則監營及四長官。各頒一件。使之轉謄。諸邑兵水營。各頒一件。亦使轉謄。諸鎭兩都。各頒一件。京中則自漢城府。頒給四十一件於五部。曉諭各坊事。分付諸營門。各頒一件。亦爲宣布。勿出朝報又命書傳敎曰。新刊綸音下政府。頒布中外。上曰。頒示諸道綸音。三懸鈴知委。出榻敎。勿出朝報賤臣承命出去分付。因命退。承史退出。
정조 0년
丙申十二月二十八日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。上命書傳敎曰。今番捕校之詗察。可謂綜密。此等捕校。不可無勸奬之道。當該右捕廳問名。今日內善地邊將。口傳擬入。宣傳官具純之奉命擧行。實多可尙。非止一再。特爲陞六調用事。分付西銓。國榮讀奏公事訖。上命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐直。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚病。
정조 0년
傳于徐有防曰。罪人盡爲上闕。
정조 0년
傳于鄭民始曰。承史煖帽。侍衛軍兵毛具。
정조 0년
傳于李鎭衡曰。明日親押後。當爲齋宿。親押正時。以申初一刻爲之。
정조 0년
傳于洪國榮曰。在家人。宜未淸齋。入直兵曹堂上獻官塡善。卽令受香。
정조 0년
事變假注書望。朴天行外任。代以鄭東浚爲事變假注書。
정조 0년
都政。吏批。判書李徽之進。參判權噵。參議兪彦鎬在外未肅拜。右承旨趙瑍進啓曰。臺諫及玉堂闕員。今方差出。而擬望之人乏少。外任竝擬。何如。傳曰。允。又啓曰。今都目大政。各歧仕滿應遷者。相避及未準朔監察禁府都事戶曹刑曹工曹漢城府郞官平市署五部都事各司久任時。推人員。倂擬。何如。傳曰。允。又啓曰。守令多窠。今當差出。而未準朔禁軍將及營將邊將虞候中軍都事守令察訪。倂擬。何如。傳曰。允。又啓曰。全州判官今當差出。本州以營下劇邑。素懷難治。不可不擇差。他道有聲績未準朔守令。倂擬。何如。傳曰。允。又啓曰。四館陞出六品之時。有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。今秋冬等褒貶。不得爲之。故當出六品者。未免積滯。依例遷轉。何如。傳曰。允。又啓曰。典牲署直長鄭啓淳呈狀內。身病甚重。勢難察任云。依例改差。何如。傳曰。允。又啓曰。今都政陞遷中部奉事秩卑人。依古例他司相換。泰陵直長金寧。典牲直長洪秉德。仕日相左誤陞。從仕日相換。何如。傳曰。允。以兪彦鎬爲吏曹參議。權尙禧爲軍資主簿。李周憲爲歸厚別提。權綜爲濟用主簿。尹心緯爲懿陵令。徐懋修爲溫陵令。柳凝之爲敦寧判官。宋煥九爲金城縣令。李昌郁爲靑山縣監。李雨培爲安城郡守。金履鉉爲天安郡守。徐退修爲報恩縣監。閔垠爲丹城縣監。洪若浩爲陰城縣監。權璹爲咸陽府使。金鍾赫爲居昌府使。尹勉矩爲南陽府使。洪雨輔爲通津府使。李徽遠爲宣川府使。金鳳著爲禮曹佐郞。李台亮爲忠淸都事。睦祖洙爲咸鏡都事。李得濬爲氷庫別提。黃延祚爲禮賓主簿。沈公藝爲長興主簿。洪秉德爲典牲主簿。林仁浩爲司䆃直長。丁述祖爲宗簿直長。李東迪爲濟用直長。宋載德爲南原府使。權彝性爲富平府使。申思顯爲全州判官。軍器提調張志恒仍任事。承傳。李尙佐爲古阜郡守。洪楗爲全州縣監。李潤明爲咸昌縣監。李世聞爲稷山縣監。李甲龍爲江原都事。鄭衡臣爲宗廟令。韓弘世爲社稷令。李羲星爲監察。金履禧爲扶安縣監。沈鏶爲固城縣令。申爲掌苑別提。李弘源爲司宰直長。李曾祜爲尙書直長。朴光海爲永庫別提。徐重修爲繕工副奉事。趙鉉爲司饔奉事。金相丹爲西部奉事。金東鎭爲內資奉事。金景澤爲麻田郡守。尹昌柱爲永同縣監。南溟學爲文義縣監。李世澤爲寧越府事。柳爲洪州牧使。朴天行爲省峴察訪。辛普謙爲鰲樹察訪。李趾光爲漢城庶尹。李恒林爲海南縣監。洪履海爲尙瑞副直長。白師顯爲南部奉事。林夏喆爲司饔奉事。申濟爲碧沙察訪。金㷞爲寧遠郡守。崔範重爲禁府都事。李種徽爲禁府都事。金應麟爲平陵察訪。金茂澤爲漢城判官。李周憲爲南部都事。洪成浩爲鎭岑縣監。沈景錫爲宗廟副奉事。申光儀爲繕工監役。李運祥爲大興郡守。尹殷柱爲貞陵令。韓灌爲東部都事。尹得養爲漢城左尹。趙榮弼爲司成。李在協爲同義禁。林蓍喆爲副應敎。閔養燮爲修撰。沈遇爲兼引儀。李夔爲持平。宋煥箕爲假監役。尹達東爲監察。孝顯永爲宗簿正。奇彦觀爲奉常正。洪樂性爲兼知春秋。鄭尙淳爲歸厚提調。宋重晉爲瓦署別提。盧廷尹爲歸厚別提。李秀爲內資主簿。宋鍈爲襄陽府使。成鼎鎭爲正言。吳允德爲造紙別提。李達觀爲尙衣別提。金和中爲陽德縣監。徐好修爲恭陵令。李晶煥掌樂僉正。李昌遠爲繕工主簿。朴師範爲司僕主簿。李世馝爲宗簿令。兪彦肅爲典籍。李命楫爲忠勳都事。李端會爲廣興主簿。嚴球爲弘陵令。尹益烈爲司饔主簿。趙思殷爲引儀。李灌爲監察。李宜白爲獻陵令。南紀溟爲司宰主簿。金履運爲童蒙敎官。沈煥之爲副修撰。金致說爲典獄主簿。洪獻輔爲長陵令。趙鵬逵爲昌陵令。南羲老爲昭寧園守奉官。沈綏之爲禁府都事。朴宗幹爲順康園守奉官。柳詢爲敬陵參奉。李敬身爲顯陵參奉。崔璹爲假引儀。朴聞遠爲淑陵參奉。李埦爲厚陵別檢。吳泰魯爲監役。林氣浩爲假監役。金鑿爲康陵參奉。金履仁爲延福殿參奉。李載運爲典獄參奉。宋時淵爲健元陵參奉。李陽馥爲直講。李壽載爲典籍。魏興祖爲直講。洪樂祖爲典籍。全佐天爲典籍。典籍三單李柱延李迪喆金洪運。承文正字沈埉。成均博士趙彦抬。學正金璞。養賢庫主簿李迪喆。直長趙彦哲。已上單付。南部奉事白師憲。掌苑奉事趙湛相換。內資奉事金東鎭。軍資奉事許㵓相換。泰陵直長金寧。典牲直長洪秉德相換。李益運爲兵曹佐郞。
정조 0년
兵批。判書洪樂性進。參判李在簡進。參議李義翊進。參知林得浩差祭。左副承旨鄭民始進。啓曰。訓鍊院正。今當差出。而擬望之人乏少。以二望擬入。外任竝擬。何如。傳曰。允。又啓曰。黃海水使。今當差出。而擬望之人乏少。同道守令及他道守令。竝擬。何如。傳曰。允。又啓曰。新除授廢茂山萬戶姜得文呈狀內。老母今年七十八歲。法不當遠離赴任云。邊將親年七十五歲以上者。許遞其任。已有定式。依例改差。何如。傳曰。允。以具㢞爲同知。李熤爲五衛將。申大億爲五衛將。鄭宅興爲中樞經歷。申鳳周爲都摠都事。金㷞爲訓鍊副正。金命赫爲神光僉使。李光宅爲昌洲僉使。李邦鵬爲黃海水使。具純爲訓鍊主簿。金在欽爲平薪僉使。卞德基爲善積僉使。李匡運爲羅州營將。李達七爲訓鍊僉正。李延弼爲南虞候。具八柱爲京畿中軍。具純爲宣傳官。金明遇爲都摠經歷。金光運爲順天營將。尹光雲爲碧團僉使。王漢樞爲彌串僉使。金文周爲吾義浦僉使。曺夏彬爲伐登萬戶。金兌運爲廣梁僉使。金麗興爲西北僉使。朴世範爲荏子島僉使。李春興爲鉢浦萬戶。李潤彬爲訓鍊正。訓鍊主簿單李成英。具綜爲都摠都事。金魯行爲都摠都事。李潤彬爲咸鏡監營中軍。徐潤載爲訓鍊主簿。崔擎漢爲別害僉使。金慶赫爲安義僉使。金尙澄爲柔遠僉使。吳顯周爲位羅萬戶。全鳳天爲梨津萬戶。姜鳳喆爲長峯萬戶。宋錫裕爲所已萬戶。鄭潤基爲越松萬戶。李尙郁爲寅火浦萬戶。崔重文爲長木浦別將。吳贊周爲黑山島別將。柳爲內禁將。李尙訥爲訓鍊主簿。李儒敬韓光迪爲訓鍊主簿。朴再郁爲德津萬戶。金倜爲楊下萬戶。張再河爲豐山萬戶。李億麟爲古豐山萬戶。金光淵爲龍津萬戶。姜得文爲廢茂山萬戶。鄭以崇爲古突山別將。朴枝茂爲鳥嶺別將。康處三爲林土別將。李成英爲浦項別將。洪受涵爲大峴別將。洪旰爲五衛將。李商五李潤章爲都摠經歷。鄭宅興爲慶尙左兵虞候。申光鎭爲楸坡萬戶。孫世彬爲昌德將。李澤基金昌瑞爲景福將。李長益李需克爲武兼。吳載熙爲永宗僉使。朴順陽尹壽民趙鎭祿朴載熙朴瑩具守諒兪碩柱爲武兼。鄭駿采金命峻沈默足李恒遠洪致範爲宣傳官。趙殿壽爲訓鍊判官。姜碩儒爲訓鍊主簿。朴尙禧咸德一申協爲訓鍊主簿。申鳳周爲訓鍊僉正。張鉉佐爲宣傳官。李秉晟金爔李熽李東憲爲武兼。姜正煥南正圭李光進鄭潤玉韓翊柱金就明洪留浩爲部將。權熻爲中樞經歷。李光澤爲武兼。李泰亨爲訓鍊判官。辛錫範爲訓鍊僉正。金處漢爲都摠都事。權邁爲中樞都事。高碩崙姜晉一徐志逸朴聖恕李性喆爲守門將。副司直宋鍈徐有臣金文淳。副護軍柳鎭恒。副司直朴師崙。副護軍柳李匡運金光運申大億金相玉白東俊金㻐吳載衡。副司果洪繼哲。副護軍金宗孝朴世範朴春英許台金台仁李昌煜金鼎瑞金禹鼎吳益恒金漢熰李命松。金景訥爲守門將。李文喆爲訓鍊副正。具爲都摠都事。高雲瑞爲訓鍊判官。尹璋李瀁爲訓鍊主簿。鄭選爲部將。張齊賢爲武兼。洪達溟爲守門將。李運祥爲都摠經歷。南正周爲訓鍊主簿。許鑌爲訓鍊主簿。具綱爲武兼。元命輔爲守門將。金宗煜爲都摠經歷。李衡直爲都摠都事。趙應鉉李潤雨爲武兼。林擎國爲部將。張錫祚爲武兼。西水羅權管池達蓮。加軒洞權管張萬益。小吉號里權管李芳。安原權管朴東一。大吉號里權管黃世華。大坡兒權管池重渭。黃拓坡權管金益聾。已上單付。
정조 0년
鄭民始。以御營廳言啓曰。依下敎。環衛軍兵。以他軍兵替代之意。敢啓。傳曰。知道。又以禁衛營言啓曰。依下敎。環衛軍兵。以他軍兵替代之意。敢啓。傳曰。知道。又以訓鍊都監言啓曰。依下敎。挾輦軍及環衛軍兵等。替代之意。敢啓。傳曰。知道。
정조 0년
徐有防。以左右捕盜廳言啓曰。依下敎。罪人盧孝溫捉來之意。敢啓。傳曰。移義禁府卽爲推鞫。
정조 0년
李鎭衡。以義禁府言啓曰。罪人權鉀尹鳳烈趙衍一趙衍德盧孝溫等。竝特爲放送事。命下矣。右罪人等處。曉諭傳敎後。竝卽放送之意。敢啓。傳曰。知道。又以義禁府言啓曰。時囚罪人閔百遠。保放事。命下矣。依傳敎保放之意。敢啓。傳曰。知道。
정조 0년
丙申十二月二十九日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。連日勞動。夜間聖體。若何。上曰。一樣矣。上命書傳敎曰。都政日許多飭敎。每歸文具。此是銓官之過。而況予初服。尤豈敢忽。如純褒之抄啓。守令之擇擬。初仕之循公。淹滯之宜振。此皆秉銓之臣。當飭之急也。何必煩喩。其令兩銓知悉。又命書曰。故諭善朴聖源。卽予幼時師傅。聞有其子淸貧云。且賢人之後。不可不錄。該曹問名錄用。外方人才。宜乎廣取。而至於嶺南。卽士大夫之冀北。又若西北松都曾有受敎。必皆收用。以副予意事。申飭銓曹。上曰。殿座時刻。卽爲入之。仍命退。諸臣以次出。